Punainen Haamu

Punainen Haamu, oikealta nimeltään Ivan Kragoff on Marvel-kustantamon sarjakuvissa esiintyvä neuvostoliittolainen superroisto. Punaisen Haamun apureina toimivat lähes aina hänen luomansa Superapinat (Mikhlo, Igor ja Peotr), jotka omaavat myös yliluonnollisia voimia. Kaikki hahmot loivat Stan Lee ja Jack Kirby. Haamu ja Superapinat esiintyvät ensi kerran vuonna 1963 Fantastic Four -lehden numerossa 13. Punainen Haamu on yhdessä apinoidensa kanssa taistellut pääasiallisesti Ihmenelosia vastaan. 

 Historia 

Ivan Kragoff syntyi Leningradissa Neuvostoliitossa, ja vartuttuaan hän ryhtyi tutkijaksi. Hän liittyi tutkijaryhmään, joka yritti lyödä Amerikan kilpalennossa Kuuhun ja jotka olivat päättäneet vallata Kuun kommunistiseksi taivaankappaleeksi. Kragoff kasvatti kolme apinaa, Mikhlon (gorilla), Igorin (paviaani) ja Peotrin (oranki), palvelemaan itseään lennon aikana. Lähdettyään matkaan myös Ihmeneloset syöksyivät kohti Kuuta. 

Koska Kragoff tiesi Ihmenelosten saaneen voimansa kosmisesta säteilystä, hän jätti tahallaan suojansa pois raketistaan. Kragoff toivoi säteilyn muuttavan hänet ja hänen apinansa yliluonnollisen voimakkaiksi olennoiksi. Näin tapahtuikin, sillä saavuttuaan Kuuhun Kragoff huomasi kykenevänsä muuttumaan aineettomaksi, Mikhlo omasi valtavat fyysiset voimat, Peotr hallitsi painovoimaa ja magnetismia (vertaa Painovoimaa ja Magnetoa) ja Igor huomasi kykenevänsä muuttamaan fyysistä muotoaan milteipä millaiseksi vain. Apinat olivat saaneet myös suuremmat hengenlahjat. Kragoff muutti nimensä Punaiseksi Haamuksi ja nimesi apinakolmikon Superapinoiksi. 

Vaikka Punainen Haamu menestyi taistelussa Ihmenelosia vastaan, käänsi paikalle saapunut puolijumalalliseen Seuraajien rotuun kuuluva Uatu tilanteen ja Punainen Haamu joutui palaamaan maapallolle apinoidensa keraIhmesarja: Ihmeneloset #6 (2005). Egmont Kustannus Oy.. 

Myöhemmin Punainen Haamu yritti lisätä voimiaan suuremmiksi kosmisen säteilyn avulla, mutta huomasikin juuttuneensa aineettomaan tilaansa. Hän kaappasi apinoidensa avulla Anthony Starkin ja pakotti tämän rakentamaan laitteen, jonka avulla hän vapautuisi olotilastaan. Sivuvaikutuksena Haamun atomit kuitenkin alkoivat hajaantua ja hän hajosi olemattomiinIron Man #83 (1975). Marvel Comics.. Tahdonvoimallaan Haamu kuitenkin sai kehonsa jälleen kasaan vaikka pysyikin edelleen aineettomana. 

Kuukausia myöhemmin Herra Fantastinen matkusti avaruuteen tutkimaan miten palauttaisi menetetyt voimansa. Herra Fantastisen tietämättä myös Punainen Haamu piileskeli koneessa. Tutkiessaan kosmista säteilyä Punainen Haamu hyökkäsi Herra Fantastisen kimppuun ja säteilyannos palautti hänen voimansa entiselleenFantastic Four #197. Marvel Comics.. Samalla hän sai kyvyn muuttaa lähellään olevia esineitä myös aineettomiksi.

Myöhemmin Superapinat saavuttivat huomattavasti suuremman älykkyystason tuntemattomista syistä johtuen samalla kun Punainen Haamu taantui lapsen tasolle. Superapinoiden voimat olivat myös fuusioituneet niin, että jokainen niistä kykeni käyttämään toistensa voimia. Apinat yrittivät luoda tappavan viruksen jolla tuhota ihmiskunta, mutta Herra Fantastinen lopetti tämän uhanMega-Marvel #1 (2001). Egmont Kustannus Oy..

 Ultimate Punainen Haamu 
Ultimate Marvel-jatkumossa Punainen Haamu ei omaa voimiaan eikä apinoitaan. Hän on Siperiassa laboratoriotaan pitävä julma tiedemies, joka yrittää saada Misha-nimisen karhun puhumaanUltimate Fantastic Four #47 (2007). Marvel Comics..

 Voimat ja varusteet 

Punainen Haamu omaa ikäisensä, aktiivisesti harjoittelevan miehen fyysiset voimat. Hän on nerokas tiedemies ja harjaantunut robotiikassa, genetiikassa sekä fysiikan eri osa-alueilla. Tämän lisäksi Punainen Haamu on tutkinut lukuisia eri kommunistisia teorioita.

Hänen todellinen voimansa on hänen kykynsä muuttua tahdonvoimallaan aineettomaksi (vertaa Varjokissa). Haamun ympärillä on psioninen kenttä, jonka avulla hän kykenee pitämään atominsa irrallaan, mutta järjestyksessä niin ettei mikään voi koskettaa häntä. 

Keskittymisen kautta Haamu kykenee myös muuttamaan aineettomuutensa astetta esimerkiksi siten, että hän muistuttaa tiheää vesihöyryä täydellisen aineettomuuden sijaan. Haamu ei varsinaisesti kykene muuttumaan näkymättömäksi, mutta ollessaan aineettomassa olomuodossaan, hän on läpinäkyvä. Koska Haamun mentaalinen kontrolli on tiukka, hän kykenee muokkaamaan kehonsa eri osien aineellisuutta niin, että esimerkiksi ase pysyy hänen kädessään. Aineettomassa olomuodossaan Haamun aineenvaihdunta muuttuu myös siten, että hän pärjää pitkiäkin aikoja ilman ruokaa tai juomaa. Keskittymällä tiukasti Haamu kykenee muuttamaan myös lähellään olevia esineitä aineettomiksi. Official Handbook Of The Marvel Universe Deluxe Edition #10. marvel Comics.

 Muissa medioissa 
 Televisio 
Vuonna 1994 tuotetussa Rautamiehen animaatiosarjassa Punainen Haamu oli yksi tiedemiehistä, jonka vastuulla MODOKin luominen oli.

 Elokuvissa 
John Malkovichin oli alun perin tarkoitus näytellä Ivan Kragoffia / Punaista Haamua Marvel Cinematic Universen elokuvassa The Fantastic Four: First Steps (2025), mutta hahmo leikattiin pois. Hahmon oli tarkoitus esiintyä kohtauksessa, joka kertoi Ihmenelosten supersankariuran neljästä ensimmäisestä vuodesta retrofuturistisessa universumissa Maa-828, ja johon sisältyi myös kertomus Ihmenelosten kohtaamisesta Punaisen Haamun ja Superapinoiden kanssa. Hahmo kuitenkin mainittiin elokuvassa, ja ryhmä nähtiin myös taistelemassa Superapinoihin kuuluvaa Peotria vastaan.

Lähteet

Luokka:Marvel-universumin superroistot
Luokka:Ihmenelosten vastustajat
Luokka:Kuvitteelliset tieteilijät